I andre europæiske lande er registreringsafgiften anderledes, og flere steder er man mindre strikse med lovgivningen.

I Danmark gør Motorstyrelsen blot, hvad reglerne her foreskriver, forklarer underdirektør i styrelsen Jørgen Rasmussen.

I 2018 da styrelsen var en del af Skat, var der blot fem kontrolaktioner. Året efter var antallet steget til 28.

Det er ikke et resultat af, at kontrollen er skærpet, men at Motorstyrelsen nu er oppe i omdrejninger igen efter flytningen, siger Jørgen Rasmussen.

- Vi har valgt at lave 28 kontroller meget bredt fordelt både i forhold til, hvad vi kigger på og rent geografisk, og det er for at få et billede af, hvordan det ser ud, og om man er gode til at følge de regler, man er forpligtet på ifølge lovgivningen.

Han er dog bevidst om, at der også er situationer, hvor det kan være svært for ejeren af et køretøj at gennemskue, hvad der er rigtigt og forkert at gøre, når man vil reparere sin bil.

Derfor vil Motorstyrelsen skrue op for vejledningen til veteranbilejere, siger han.

- Der er nogle ting, du helt klart gerne må, og det er for eksempel at ændre farve på dit køretøj. Og så er der nogle ting, du helt klart ikke må, og det er for eksempel at skifte motoren, så den får betydeligt flere hestekræfter.

- Indimellem de to yderpunkter ligger der en lang række ting, som man er nødt til at vurdere samlet set for at sige, om man har lavet så mange ændringer på sit køretøj, at det ikke længere fremstår som originalt, siger Jørgen Rasmussen.

Må måske sælge til udlandet

I Hjallerup håber Bjarne Madsen, at Motorstyrelsen vil se med venligere øjne på de køretøjer, de støder på fremover.

Hvis han skal betale fuld registreringsafgift for sin Jeep, fordi den ikke længere kan anerkendes som veteranbil, kan det betyde, at han må sælge den.

- Så ville jeg ikke have råd til at have den, og den ville måske blive solgt til udlandet, siger han.

Derudover ville man gå glip af den historie, der faktisk også følger med, når man ser på de ting, der er lavet på den i løbet af de 50 år, som den har været i brug i forsvaret, fortæller han.

Hvis man skal frygte at lave reparationer på sin bil, kan det i sidste ende føre til, at entusiasterne kaster deres kærlighed på noget andet, og det vil være en skam, mener Bjarne Madsen.

- Det kunne være et maleri eller en Stradivarius. Der kigger myndighederne jo ikke så meget på originaliteten.

Pariet Venstre siger, at de er klar til at se på reglerne.